钦定古今图书集成/明伦汇编/官常典/第784卷 > 王易简
## 钦定古今图书集成/明伦汇编/官常典/第784卷 > 王易简

按《宋史》本传：“易简，字国宝，京兆万年人。性介特寡合。
曾祖胐，唐剑州刺史。祖远，连州刺史。父贯，唐州刺史。
易简少好学，工诗。会僖宗幸蜀，长安兵乱，避地山谷。
梁乾化中，邵王友诲镇陕，易简举进士，诣府拔解，友
诲赠钱二十万。明年，遂擢第，复隐华山。邠帅韩恭辟
观察支使，府罢，华帅李保衡复辟从事。逾年，尹皓代”
保衡，易简仍在幕府。会朱友谦以河中叛归，庄宗，攻
华州甚急，城中危惧，咸请筑月城以自固。皓恃勇不
听，下令曰：“有敢复言者斩！”易简固请，迺许。板筑始毕，
外城果坏，军民赖之。会夜不能攻，友谦遂遁去。皓卒，
易简归田里。久之，召为著作郎，数月弃去，复召为右
拾遗。上书忤旨，出为邓州节度推官。后唐同光中，遣
魏王继岌伐蜀，以宰相郭崇韬为招讨使，辟易简为
巡官，改魏王都督府记室参军。明宗即位，周帅罗周
恭辟为掌书记。府罢，退居华阴，作《小隐诗》二十首，并
序以见志，好事者多传诵。秦王从荣闻而重之，谓宰
相冯道、李愚曰：“易简有才，岂宜久居外地。”即召为祠
部员外郎，改水部郎中、知制诰府中书舍人。晋初，赐
金紫，判弘文馆、史馆事。晋祖为治，务求速效，易简上
《渐治论》以谏之。诏书褒答，以论付史馆。及废，翰林学
士，易简兼知内制，三拜御史中丞，历右丞、吏部侍郎、
左丞，判吏部铨。尝上言：“选门格敕条件具存，藩府官
僚，习熟者少，凡给文解，未晓规程，以致选人诣都亲
求解样，往来跋涉，重可伤闵，传写少差，旋复验放。乞
自今委南曹详定解样，兼录《长定格》，取解条下诸州，
板置州院门，每取解时，准条式遵行。”从之。晋祖在大
梁，台省湫隘，易简奏举故事，一岁得元省钱二百万，
缮治省署及造器物，号为举职。周朝讳简，易止名易。
广顺初，迁礼部尚书。是冬，合三铨为一，令易简权判，
俄改刑部尚书。周祖将亲郊，命判兵部，会册四庙，命
为副使。周祖晏驾，为山陵副使。显德四年，告老，以太
子少保致仕，归乡里。宋初，召加少傅。所居华阴，构一
鸣堂、二品楼，优游自适。建隆四年四月，无疾卒，年七
十九。子景让，进士及第，至尚书郎。